راسمالية

رّاسمالية ؤلا رسمالية () هوا سيستيم قتيصادي مبني على لملك لخاص د وسائل د لانتاج و لخلق د السلعة و سّرابس باش يردو الرباح. لخصائص لاساسية د الراسمالية هوما: لملك لخاص، التْدْكاس د راس لمال، السوق التنافسي، لاعتراف بحق المْلِـيك، لمبادلات لحرة، و لخدمة ب لخلاص. فقتصاد السوق الراسمالي، لعملية د لماخدة د لقرار و لاستتمار كتكون بيد الناس المْلْاك د تروة (مّالين شّكارة)، ولا لمْلَاكات، ولا وسيلة د لانتاج ف سّواق لقتيصادية ولا السواق د راس-المال، ف لوقت لي لاتمان و التفراق د السلعة كيتحدد ب لاساس على طريق لمنافسة لي كتوقع فسواق السلعة و سّرابس. لعولامة د لقتيصاد، سّوسيولوجيا، لقتيصاد السياسي، و لمؤرخين تبناو وجهات نضر مختالفة ف تّحليل ديالوم د الراسمالية و ميّزو بين الشْكَال لمتباينة ف تّطبيق ديالها. من بين هاد الشكال: الراسمالية مولات مبدا "ماتدخّلش" ولا كتسمى راسمالية السوق لحر، راسمالية الرفاهية، راسمالية الدولة، و لاناركو-راسمالية. فكل شكل من شكال الراسمالية كيتلقاو نيڤويات متنوعة د السواق لحرة، تَمْلاكْت لعامة، لعوائق لي كتواجه التنافس لحر، و السياسات لاجتماعية لي كتصْدر الدولة. زيد على هاد الشي، كتفاوت بين هاد الشكال د التطبيق د راسمالية درجات لمنافسة ف السواق، دور د تدخل الدولة و لفرض ديالها ل لقوانين، و لمدى د تملاكت د دّولة. الشغلات لمتعلقة ب لقياس لمحدد د حرية السواق لمختالفة و لقوانين المْنْضْمَة ل تاملاكت لخاصة كاملين كيدخلو ف سّياسة. لغاليبية د لقتيصادات الراسمالية لي كاينة ليوم هيا قتصادات مخلطة كتجمع بين عناصر د سوق لحر معا تدخل الدولة و شي مرات حتى التخطاط لقتيصادي. قتصادات السوق توجدو تحت شكالات مختالفة د لحكومات، و ف وقات و بلايص مختالفة، و تقافات متعددة. لمجتمعات الراسمالية لعصرية تطورات ف ؤروپا لغربية ف واحد لعملية لي نتجات عليها التورة الصناعية. من داك لوقت، السيستيمات الراسمالية (سيستيمات بدرجات مختالفة ف تّدخل لمباشر د لحكومة) ولات مهيمنة ف لعالم لغربي و مازالة ليوم كاتنتاشر. ب لخصوص حيت لكبر لقتيصادي (النمو لقتيصادي) ميزة د هاد السيستيم الراسمالي. لاتيمولوجيا. لكونسيـپط ديال، لي كيعني مول راس-لمال (مول شّكارة)، بان قبل من لكونسيـپط "capitalism" لي كيرجع تّخدام ديالو ل لوسط د لقرن سبعطاش. اصل هاد لكلمة هوا، ولي تطورت من لكلمة لّاتينية لي ماصلة من لي كتعني "راس". "capitale" ف لقرن طناش و تلطاش تخدمات بمعنى السطوك د السلعة، لكريدي، و لا سومة د لفلوس عليها ليزانطيري. معا 1283 ولات لكلمة كتخدم بمعنى لاصول د راس-لمال د شي شركة تجارية، و شي مرات تخدمات بتبادل معا شي كلمات بحال تروة، فلوس، كريدي، سلعة، اصول، ملاكات، و زيد و زيد. كتاب "Hollantse Mercurius" (نقدرو نطرجموها ب "تّجارة لهولاندية") خدّم "capitalists" ف عام 1633 و عام 1654 باش يوصف لملّاك د راس-لمال. ف لفرونسي، ايتيين كلاڤير شار ل رّاسماليين ف عام 1788 ربع سنین قبل ما تّخدم ف اللغة النݣليزية من عند لكتاتبي ارتر يونݣ ف كتابو "تسافيرات ف فرانسا" ("Travels in France") لي خرج ف 1792. ف كتابو د 1817 "مباديء ف لقتصاد السياسي و الضريبة" (') داڤيد ريكاردو شار ل "الراسماليين" بزاف د لمرات. الشاعر النݣليزي صامويل تيلر كولريدج خدم "الراسمالي" ف قصيدتو "كلام لميدة" () ف 1823. پيير-جوزيف پرودون نزل لكونسيپط ف خدمتو اللولة ف 1840، "شنو هوا لملاك؟ " (')، باش يشير ل الناس لملاكة د راس-المال. بانجامين ديزرائيلي ستعمل هاد لكلمة ق كتابو د 1845 "سيبيل" (""). لكونسيپط د "الراسمالية" ب لمعنى ديالو لعصري كيتنسب تّخدام ديالو ل لوي بلان ف عام 1850 ب قولتو: "شنو لي كنسمي الراسمالية هي التفرد د شي ناس براس-لمال و لاقصاء د باقي نّاس منو"، و پيير-جوزيف پرودون ف عام 1861 ب قولتو: "السيستيم لقتيصادي و جّتيماعي لي كيكون فيه راس-لمال، لمصدر د الرباح، ما كينتاميش ل هادوك لي كيخدمو ب عرق كتافوم فيه". شار كارل ماركس ب ستيمرار ل راس-لمال "capital" و ل "لموضيل د لانتاج الراسمالي" ف كتابو رّاسمال ("") لي صدر ف 1867. ماركس ما خدمش لفورما "capitalism"، ولكن ف بلاصتها خدم "راسمالي/capitalist" و "موضيل لانتاج الراسمالي". ف النݣليزية، اول مرة بانت على حساب الديكسيونير د اوكسفورد (OED) ف عام 1854 فرواية "عائلة نيوكامز" ("") د لكتاتبي ويليام مياكپيس تاكيري، ف هاد الرواية لكلمة جات بمعنى "تكون عندك ملكية د راس-لمال". تاريخ. الراسمالية ب صيغتها لعصرية يمكن التتبع ديالها ل ضّهور اللول د الراسمالية الزراعية و لمركنتاليت () ف لبدية د نّوضة لؤروپية ف مجموعة د لمدون-الدول بحال فلورانسا. ل مدة د قرون راس-لمال كان بشكل اولي كيتْلقا على واحد النطاق ضيق ف نشاطات تجارية د لكرا و التسلاف، و ف شي مناسبات كيتلقا ف صناعات صغيرة معا لخدمة ب لخلاص. كاين تاريخ طويل د واحد التبادل بسيط د السلعة و كا نتيجة انتاج بسيط د سّلعة، لي هوا سّاس اللول د نمو راس-لمال من تّجارة. ف لعصر الدهبي د لمسلمين، قدرو يساهمو ف سياسات قتصادية راسمالية بحال التجارة لحرة و تابنكيت (جميع سّرابس لي كاتقدموم لبانكة بحال لخزين د لفلوس و لمعطة د لكريديات… )، و ب فضل تّخدام ديالوم ل نّماري لغبارية (لي كاتسما تا "نّماري لهندوعربية") سهالت عملية التزمام و لمحاسبة. هاد لابتكارات هاجرات ل اوروپا على طريق الشْرْكات معا مدون بحال ڤينيس و پيزا. قدر لماطيماتيسيان الطالاياني فيبوناتشي، من بعد سفرة ديالو على بلدان لبحر لمتوسط و لاحتكاك ديالو معا تجار مسلمين، يشيع تّخدام د نّماري لغبارية ف اوروپا. الراسمالية الزراعية. ف لقرن 16، الساسات لقتيصادية د السيستيم لفلاحي لفيودالي ف نّݣليز بدات كتزعزع بشكل كبير مع نهيار د السيستيم المنورالي و لرض ولات بين ليدين د عدد قليل د لملّاكا د لرض لي قدرو يتحكمو ف ملاكات بزاف. ف بلاصت سيستيم د لخدمة مبني على القنانة ()، لخدّاما ولاو بشكل متزايد كيخدمو ف جزء من قتصاد شامل مبني على لفلوس. هاد السيستيم حط واحد الضغط على لملّاكا د لاراضي و لكرّايا د لارض باش يرفعو لمردودية د لفلاحة باش يردو الرباح. الضعف د السلطة لاريسطوقراطية لي كانت كتقلع فائض القيمة من الفلاحة خلا لاريسطوقراطيين يقلبو على وسائل ستيغلال حسن. و فنفس لوقت كان على لكرايا يطورو وسائل لخدمة ديالوم باش يزداهرو ف بيئة د سوق خدمة تنافسي. ولى لكرا د لارض خاضع ل لقوى د سوق لقتيصادية ماشي السيستيم السابق لي مبني على لالتزامات لعرفية و لفيودالية لي كان سيستيم راݣد.